Ramaphosa gesels met Moody’sPres. Cyril Rampahosa. Foto: Cindy Waxa/ANA Pres. Cyril Ramaphosa het Woensdag met Moody’s Investors Service vergader om verskeie inisiatiewe te bespreek wat tans aan die gang is om ekonomiese groei aan te moedig en werksgeleenthede te skep. Volgens die presidensie het Ramaphosa tydens dié gesprek herhaal dat grondhervorming binne ŉ wetlike raamwerk gedoen sal word wat nie ekonomiese groei raak nie. “Pres. Ramaphosa het die regering se toewyding beklemtoon om ŉ sosiale samestelling van die regering, arbeidsektor, sakesektor en die burgerlike samelewing te bou om belegging aan te moedig en jeugindiensneming en gemeenskapsontwikkeling te verbeter. “Pres. Ramaphosa het herhaal dat die versnelde grondhervorming binne ŉ wetlike raamwerk sal ontvou en nie ekonomiese groei, landbouproduksie of voedselsekerheid sal beïnvloed nie,” het die president se kantoor in ŉ verklaring gesê. “Pres. Ramaphosa het gesê werkskepping is die regering se belangrikste prioriteit en die versuim om sulke werksgeleenthede te skep, is die grootste risiko vir die land. Moody’s sal sy jongste gradering van Suid-Afrika op 23 Maart 2018 aankondig.” Die presidensie het gesê tydens die vergadering, wat by Tuynhuys in Kaapstad plaasgevind het, het Ramaphosa ŉ nuwe stemming van hoop, vernuwing en eenheid in die land beskryf en gepraat oor die entoesiasme van Suid-Afrikaners om by te dra tot verandering en ontwikkeling. “Pres. Ramaphosa het gesê hierdie nuwe entoesiasme is die anker van al die pogings om Suid-Afrika se uitdagings aan te pak, waaronder die regering se inisiatiewe om beleggersvertroue te verbeter en regulatoriese en beleidsonsekerheid te verminder.” Volgens die presidensie vorm gesprekke oor die Mynbouhandves, onlangse maatreëls om die kabinet te versterk, veranderinge aan die raad en bestuur van Eskom en ŉ ondersoek na staatskaping alles deel van die regering se “uitnodiging aan beleggers om na Suid-Afrika te kom”. Moody’s verskaf kredietgraderings, navorsing en risiko-ontledings. Dit was die eerste keer dat die agentskap met Ramaphosa vergader het sedert hy as president aangewys is. Moody’s het op 15 Februarie gesê hy hou ŉ oog op die verwikkelinge in Suid-Afrika ná Jacob Zuma se bedanking as president. Volgens Moody’s fokus hy op die beleidsimplikasies van die veranderinge in die land se leierskap. “Die sleutelaspek vanuit ŉ kredietperspektief sal die nuwe leierskap se reaksie wees op die land se ekonomiese en fiskale uitdagings en vordering betreffende die instelling van die hervormings wat hierdie uitdagings sal aanspreek,” het Zuzana Brixiova, visepresident van Moody’s, gesê.